#ሰቆቃወ_ኤርሚያስ
#አጠቃላይ_መግቢያ 
እንዲህ ዓይነት ሙሾአዊ ይዘት ያላቸው ጽሑፎች በቀደመው የመካከለኛው ምሥራቅ ዓለም የተለመደ ነው፡፡ የሰቆቃወ ኤርሚያስ ጸሐፊም ይህን ለረዥም ዘመን በአካባቢው የተለመደውን ሙሾአዊ ዘይቤ በመጠቀም ስለ እስራዔል መፍረስ ያውም ደግሞ ኪዳን በሌላቸው ሕዝቦች መጨፍጨፍ ሞሾ ሲያወጣ የሚታይበት ትእይንት ነው፡፡ ጊዜው የይሁዳ ፈጽሞ መጥፋት እና የኢየሩሳሌም መፍረስ ጊዜ ነበር - 587 ከክልበ፡፡ በዚህ የሕዝብ ጥፋት እና የተቀደሰችው ከተማ መፍረስ ኤርሚያስ ሲያለቅስ ነው የምናየው፡፡ ከሁሉ በላይ በሙሾው ላይ ገኖ የታየውና የሃዘኑ ምክኒያት ሆኖ የሚታየው ደግሞ “ያሕዌ” አስራኤልን መተዉ ነው፡፡ ይህ ደግሞ የኪዳኑ እርግማን ነበር፡፡  
በእርግጥ ይህ መጽሐፍ በጥበብ እና ቅኔ መጽሐፍት ዘርፍ የሚመደብ ቢሆንም ታሪካዊ ኩነቱ ከትንቢተ ኤርሚያስ ጋር ስለሚሄድ ከእርሱ ጋር አያይዘን እናጠናለን፡፡ 
I. #ታሪካዊ_ዳራ
#ማን_ጻፈው? - ኤርሚያስ ፤ ነገር ግን ደግሞ በዘመነኛው የስነ መለኮት ጥናት የኤርሚያስ ጸሐፊነት ምንም ጥያቄ ውስጥ አለወደቀም ማለት አይቻልም፡፡ የቀደምት ቅጂዎች ላይ ምንም ዓይነት ስም ስላልተጠቀሰ (ኤርሚያስ የሚለውም) ክርክር ውስጥ ቢገባም አበው ይህን ጽሑፍ ለኤርሚያስ ሰጥተውታል፡፡ ኾኖም ታሪካዊውን ዳራ ላየ እና የትንቢተ ኤርሚያስን መጽሐፍ ላጠና ሰው ይህን ያህል የኤርሚያስ ባለቤትነት ጥርጥር ውስጥ የሚከት አይደለም ፡፡ 
የግሪኩ ብሉይ ኪዳን ትርጉም በሁለት መንገድ ትንቢተ ኤርሚያስን እና ይህንን የሰቆቃ መጽሐፍ አያይዞ ያቀርባል፡ - 1ኛ) - የሰቆቃወ ኤርሚያስ መጽሐፍን በቀጥታ ከኤርሚያስ ቀጥሎ በማስቀመጡ (ይህ ዓይነቱ አቀማመጥ በዕብራዊያኑ የመጽሐፍ አደራደር የለምና፡፡ ሰቆቃው በዕብራዊያን የመጽሐፍ አቀማመጥ በመጽሐፍት ዘርፍ (ኬቱቢም) ሲሆን፣ ትንቢተ ኤርሚያስ ደግሞ በትንቢት መጽሐፍት (ኔቢም) ውስጥ ተለይተው የሚቀመጡ ነበሩና፡፡ 2ኛ) - በመጽሐፉ መጀመሪያ ላይ እንዲህ የሚል ቃል ጨምረዋልና - “እነዚህ ሁሉ ነገሮች ከተፈጸሙም በኋላ ኤርሚያስ ይህንን ሙሾ በእስራዔልና ላይ ተናገረ - እንዲህም አለ፡ -  ...” በማለት ይጀምራልና፡፡ 
#ተደራሲዎቹ፡ - ከምርኮ የተቀሩቱና በጭንቀትና በሃዘን ላሉቱ የደቡቡ ይሁዳ መንግሥት ነዋሪዎች 
#መቼ? - ከ587 – 539 ከክልበ 
#ኩነቱስ? ቅዱሳት መጽሐፍትን በአግባቡ የምናጠና ከሆነ ይህ ጊዜ እስራዔል ኪዳኑን ስለማፍረሷ የምትቀጣበት ጊዜ ነው፡፡ የኪዳኑ በረከት “ወተትና ማር የሚየፈሰው ምድር”፣ “መቅደሱ”፣ እና “የእግዚአብሔር ሕዝብ መሆኑ” እንደ መሆኑ መጠን፤ እርግማኑም “ፍልሰት”፣ “የመቅደሱ መፍረስ”፣ እና “እግዚአብሔር ሕዝቡን ሲተውና ሕዝቤ አይደላችሁም ሲላቸው” መሆኑ እርግጥ ነው ፡፡ ይህ ጊዜ በእስራዔል የ “ያሕዌ” ፍርድ እርሱም የእርግማኑ ጫፍ የደረሰበት ጊዜ ነው፡፡ 
ስለዚህም የዚህ ጊዜ ኢየሩሳሌም (ቅድስቲቱ ከተማ) በባቢሎናዊያን እጅ ፈርሳለች፤ ሕዝቦቿም ተገድለዋል፤ ተሰቃይተዋል፤ አልፎ ተርፎም ወደ ስደት ተግዘዋል፡፡ 
II. #ስነ_ጽሑፋዊው_ቁመናና_ፋይዳው
1) ስነ ጽሑፋውን ዘውግ ካየን ሙሾአዊ ሲሆን የተለያየ ገጽታ ያለው ነው፡፡ ምዕ. 1፣ 2 እና 4 ሰው ሞቶ ለቀብር የሚደረግ ለቅሶ ወይንም ሙሾ ሲሆን ምዕራፍ 3 ደግሞ ግላዊ የሆነ የሃዘን እንጉርጉሮ ነው፤ ምዕራፍ 5 ደግሞ በጋራ የሆነ እንጉርጉሮ ነው፡፡ 
የእንጉርጉሮ ወይንም እንዲህ ዓይነቱ ሰቆቃ ዜማ በመጽሐፍ ቅዱስ ምን ገጽታ አለው ?  - “እንዴት” - እንዲህ ሆነ በሚሉ አሳቦች የተሞሉበት ቁጭትና ምሬት እንዲሁም ግራ መጋባት የተሞላባቸው ናቸው ፡፡ በተለይም ኤርሚያስ ራሱ “በቁጣው በትር መከራ ያየ ሰው እኔ ነኝ” በሚልበት የሕይወት አተያይ ክስተቱን የተረዳበትና የገለጠበት ጽሑፍ እንደሆነ የሚያስማማ አሳብ ነው፡፡ 
ከላይ ለመግለጽ እንደ ተሞከረው በጥንታዊው መካከለኛው ምሥራቅ አካባቢ የሚኖሩቱ ሃዘናቸውን የሚገልጡባቸው እንዲዚህ ዓይነት ዜማ እንዳላቸው መረዳት ያስፈልጋል፡፡ 
ሙሾ ወይንም ሰቆቃ - በመጽሐፍ ቅዱስ ታሪክ ውስጥ ምን ይሆን ዓላማቸው? አንድ ጊዜ የሆነን የማይመለስን ጥፋት አስመልክቶ ሐዘንን መግለጫ ነው፡፡ ለምሳሌ ሰዎች ሲሞቱ ወይንም ከተማ ሲፈርስ - 
· 2 ሳሙ. 1፡ 17 – 27 ዳዊት ስለ ዮናታን ሙሾ ፤ ኢሳ. 14፡ 3 – 23 - ኢሳይያስ በባቢሎን ላይ ያደረገው 
በሙሾ ውስጥ የሚገኙ ዋና ዋና አሳቦች 
· “እንዴት” - ኃያላን እንዴት ወደቁ? – 2 ሳሙ. 2፡ 19 ሰቆ. 1፡ 1፤ 2፡ 1፤ 4፡ 1 
· ሁሌም ከኋላ የተደረጉትን ክንውኖች ነው የሚያስታውሱት - የሰው ሞትን የከተማ መፍረስን እያሰቡ ነው 
· ከፍተኛ የሆነ ምሬትና ሐዘን የሞላባቸው ናቸው
· ወደ እግዚአብሔር ሊደርስ የሚችል ትንሽ ጸሎት ብቻ የሚያካትቱ ሲሆን - አንዳንዱ እንደውም ምንም ጸሎት የለውም  
2) ዓላማው፡ - በይሁዳ ላይ ስለ አመጻቸውና ኪዳኑን ስለ መተላለፋቸው የእግዚአብሔር ጻዲቅነት ያስከተለውን አስከፊ ፍርድ እርሱም የኢየሩሳሌም ጥፋትና የቤተ - መቅደሱ መፍረስ እያሰበ የመረረ ሃዘኑን ለመግለጽ እና የሕዝቡን ተስፋ መቁረጥ እና መንገላታት አይቶ ያሕዌ ስለ ምሕረቱ እና ርህራው የትድግና ጣልቃ ገብነቱን እንዲየሳይ ለመለመን
3) ማውጫ 
ዋናው ጡዘት
የእግዚአብሔር ርሕራሔ
ምዕ. 3


የእግዚአብሔር ቁጣ 
ምዕ. 2 

የሁሉም ማሕበራዊ ክፍሎች ኃጢአት 
ምዕ. 4 

 	ጸሎት
ምዕ. 5 
ስለ ከተማይቱ ሙሾ
ምዕ. 1 





	
	

III. #ስነመለኮታዊው_አሳብ 
1) ያሕዌ - ኪዳኑን ጠባቂ አምላክ ነው 
እስራዔል ላይ የደረሰው ፍርድ ድንገተኛ አይደለም፡፡ እግዚአብሔር በኪዳኑ ያስቀመጠውን እና በብዙ እርዳታ እና መግቦአዊ አካሄድ እንዲጠብቁ የረዳቸውን አምላክ ጥለው - በጣዖታት እና ባለመታዘዝ ሕይወት ሲያፈርሱ ይታያል፡፡ ይህ ደግሞ እግዚአብሔር በኪዳኑ አስቀድሞ የተናገረው እንዲደርስባቸውና ከመካከላቸውም እርሱ እንደሚርቅ (የእርሱ መራቅ ደግሞ - ኪዳን የሌለው ሕዝብ (የጠላት) መጫወቻ እንደሞሆኑ ይጠቁማል፡፡ 

